57-årig mand anholdt for vold mod politiet.

En 57-årig mand fra Løgstør blev torsdag anholdt, efter hans temperament kogte over, og han gik løs på politiet. Det begyndte med, at en motorcykelbetjent stoppede en 61-årig kvindelig knallertkører i Købmagergade i Løgstør, fordi hun ikke havde lys på køretøjet. Ifølge vagtchef hos Nordjylland Politi, Frank Liltorp, blev kvinden meget vred over politimandens påtale og begyndte derfor at svine ham til. Desuden ville hun ikke oplyse sit navn. Pludselig kom kvindens mand løbende, og han var endnu mere ophidset over betjentens indblanding. Han skubbede til politimanden, så han faldt om og slog hovedet i jorden. Han havde dog stadig sin styrthjelm på, så han slog ikke hovedet alvorligt, men hjelmen blev temmelig medtaget, fortæller Frank Liltorp. Kort efter forsvandt parret. Politimanden tilkaldte forstærkning, og da den ankom, dukkede den ophidsede mand også op igen. Fordi han skubbede motorcykelbetjenten, vil politiet anholde manden for vold mod tjenestemand i funktion. Men det modsatte han sig på voldsom vis. Blandt andet sparkede han ud og bed en kvindelig betjent i fingeren. Manden, der var påvirket, blev overmandet, da politiet brugte peberspray mod ham. Herefter blev han taget med i detentionen. Fredag morgen vil politiets jurister vurdere, hvad der skal ske i sagen. Både voldsepisoderne mod politimændene og modsættelse af anholdelse kan koste 40 dages fængsel per forhold.